Ørnebjerg brev 1. halvår 2020

Hej spejder og forælder

Rigtig godt nytår til alle. Håber I har nydt juleferien og nu er klar til at starte spejderiet op igen.

Første mødegang i 2020 er på torsdag d. 9. januar. Familiespejderne starter d. 12. januar.

2. halvår af 2019 har været fyldt med en masse spejderaktiviteter, hvor et af højdepunkterne var vores gruppetur i november, som gik til Torn Trines hus. Det var en fornøjelse at opleve, hvordan spejderne med iver kastede sig over de opgaver, der måtte løses for at Troldkvinden og Den Gale Kemiker kunne genforelskes. Og så var det skønt at kunne lave en forældrepatrulje med de forældre, som også deltog i lejren. Dejligt at lære jer at kende og høre jeres tilkendegivelser om at være med igen en anden gang samt jeres ønske om at hjælpe mere til ved behov. I er hørt ;)

Kalender

Næste halve år byder også på masser af fede spejderoplevelser. Husk at I altid kan gå ind på hjemmesiden: vejlespejderne.dk og se alle de forskellige arrangementer i kalenderen. En god idé er, at finde den personlige kalender frem og starte med at sætte kryds på følgende datoer:

Det første store fællesarrangement ligger d. **22. februar**. Dette er ”Tænkedag” – en mærkedag som fejres af spejdere over hele verden. Det er Baden Powells (spejdernes grundlægger) fødselsdag, og da dagen i år falder på en lørdag, har vi valgt at bruge eftermiddagen ved spejderhuset. Dagen er for både spejdere, søskende og forældre. Vi starter fælles – flere informationer følger senere. Herefter laver Gilderne (et fællesskab af tidligere spejdere) løb for børnene, og de voksne afholder grupperådsmøde i hytten. Det betyder meget for os at opleve forældrenes fremmøde denne dag – det er en enestående mulighed for at få mere indblik i det, vi har gang i med og for jeres børn, og der er mulighed for at have dialoger, som det ellers er svært at få plads til. Vi håber på stort fremmøde, og af hensyn til planlægningen bedes man tilmelde sig arrangementet via hjemmesiden.

Vores næste gruppetur ligger d. **1.-3. maj**. Det ligger endnu ikke helt fast, hvor turen går hen, men det bliver i nærheden af Vejle, da vi vil give spejderne mulighed for at tage nogle kilometer-mærker. Turen starter forskellige steder alt efter hvor stort et tal, der skal stå på mærket. Mere info følger.

Årets højdepunkt er jo helt klart vores sommerlejr, som i år går til Tydal i Sydslesvig. Se evt. her: <http://www.centerlejr.dk>.

Junior, trop og klan deltager d. **27. juni – 4. juli**. Mikro og mini d. **1.-4. juli**. Vi er endnu ikke helt landet på familiespejdernes mulighed for deltagelse, men det vil vi gøre snarest, og så vil I høre nærmere.

Derudover håber vi, at alle er indstillet på at give en hånd med til vores arbejdsdag i hytten sammen med de grønne spejdere d. **29. feb.** Ved fælles hjælp og med mange hænder er det ingen sag at få de praktiske ting fra hånden, som kræves, når området omkring hytten skal vedligeholdes. Og så er det faktisk også hyggeligt at drikke en sodavand over en velsmagende spegepølsemad, alt imens man med sved på panden kan nyde synet over det, vi har fået fra hånden ☺

Korpsets udviklingsplan

I november 2019 blev udviklingsplanen for Det Danske Spejderkorps for de næste 4 år vedtaget på korpsrådsmødet i Billund. Hermed er linjen lagt for vores fremtidige spejderarbejde, og vi vil i ledergruppen arbejde på at ”skabe modige børn og unge”, som er planens overskrift. Jeg vil komme mere ind på dette på vores grupperådsmøde i februar. Ved interesse kan I også læse lidt mere her: <https://dds.dk/artikel/udviklingsplanen-2020-2024-ligger-klar-se-den-her>

Som altid byder korpset på et væld af materiale og idéer, som vi kan gøre brug af i vores spejderarbejde i grupperne. Det bliver så fedt at komme i gang med.

Sponsorater

Slutteligt vil jeg endnu en gang opfordre alle til at kigge rundt i netværket. Er der mon nogen der arbejder i et firma, eller kender et firma, som vil købe et sponsorat til støtte for vores nye – meget tiltrængte – spejderhus? Som sponsor får man en virkelig flot lasercuttet træplade sat op i huset. Se mere her: <https://www.vejlespejderne.dk/stoet-os>

Man kan også støtte som privatperson med et mindre beløb. Det kan gøres gennem vores crow funding side: https://dk.betternow.org/fundraisers/ny-spejderhytte-i-bredballe

Husudvalget arbejder på højtryk for at samle penge til det nye hus og tager sig gerne af kontakten til et firma, I tænker kunne være en mulig sponsor. Kontakt Morten: [mortenraskpetersen@gmail.com](mailto:mortenraskpetersen@gmail.com) eller Gitte: [Gitte2611@hotmail.com](mailto:Gitte2611@hotmail.com).

Som altid må I endelig altid tage kontakt til os ledere ved eventuelle spørgsmål, bekymringer, idéer, undren eller ønske om at få mere del i fællesskabet. Vi ses.

Mange spejderhilsner

Anette